**Slávnosť Prvého svätého prijímania bude v Trebaticiach prvú májovú nedeľu /4.5.2025** o 10.30 hodine. Deň predtým sa koná nácvik a prvá svätá spoveď. Ak chce ísť dieťa na Prvé sväté prijímanie, musí byť vyspovedané. Počas slávnosti Prvého svätého prijímania si deti so zapálenými sviecami v rukách obnovujú krstné sľuby. Krstné sľuby sú prisľúbeniami danými Bohu, že sa zriekame zlého ducha a jeho pôsobenia, hriechu a všetkého, čo ohrozuje Boží život v nás a budeme sa o to snažiť po celý svoj život na základe úcty a vernosti voči Bohu. Zároveň sú aj vyjadrením toho, v čo veríme a našej snahy patriť Bohu a rásť v láske k nemu. Pomáhajú človeku, aby svojou slobodnou vôľou neustále hovoril Bohu ÁNO a pokušeniam NIE a zostával iba na Božej strane. Podstatné je, aby neboli konané iba mechanicky a ústami, ale skutočne srdcom, s pevným rozhodnutím slobodnej vôle. Ide o celkový životný postoj človeka, o každodennú snahu, každodenný duchovný boj odporovať všetkému, čo ničí Boží život v človeku. Niečoho sa zriekame, v niečo veríme, niečo chceme: *Zriekate sa hriechu, aby ste mohli žiť v slobode Božích detí?* ***Zriekam.*** *Zriekate sa vábivých pokušení, aby vás neovládol hriech?* ***Zriekam.*** *Zriekate sa zlého ducha, pôvodcu a kniežaťa hriechu?* ***Zriekam.*** *Veríte v Boha Otca všemohúceho, Stvoriteľa neba i zeme?* ***Verím.*** *Veríte v Ježiša Krista, jeho jediného Syna a nášho Pána, narodeného z Márie Panny, umučeného a pochovaného, ktorý vstal z mŕtvych a sedí po pravici Otca?* ***Verím.*** *Veríte v Ducha Svätého, v svätú Cirkev katolícku, v spoločenstvo svätých, v odpustenie hriechov vo vzkriesenie tela a v život večný?* ***Verím.*** *Chcete žiť ako deti svetla a stále kráčať vo svetle Kristovom?* ***Chcem.*** *Chcete úprimne milovať Pána Ježiša, najlepšieho priateľa detí, a slúžiť mu verne v katolíckej Cirkvi?* ***Chcem.*** *Chcete sa nábožne zúčastňovať na eucharistickej obete a na ostatných liturgických úkonoch a na pobožnostiach?* ***Chcem.*** *Nech vás Pán Ježiš, ktorý osobitne miluje deti, zachová vo svojej láske, aby ste si hodnosť Božích detí chránili nepoškvrnenú pre život večný na veky vekov.* ***Amen.***

Na ceste do neba sa potrebujeme očisťovať od spáchaných hriechov. Na to nám slúži aj modlitba, pôst a skutky lásky k blížnym. **Svätá omša ako najdokonalejšia modlitba** – Každú nedeľu a prikázaný sviatok za účasti obetu konajúceho kňaza a spoločenstva veriacich sa máme zúčastniť celej svätej omše. V úvode prosíme Pána o odpustenie hriechov, potom počúvame Božie slovo, vyznávame vieru, prosíme na jednotlivé úmysly, prinášame obetný dar, zúčastňujeme sa premenia chleba na Kristove telo, dostávame požehnanie. Len ten je účastný svätej omše, kto sa aktívne zapája – počúva, odpovedá, modlí sa, spieva, kľačí, stojí, prežehnáva sa... Svätá omša je vzdávaním vďaky, sýtením sa Božím slovom a Božím telom.

**Pobožnosť krížovej cesty** – verejná pobožnosť sa koná v kostole počas pôstneho obdobia každý piatok a nedeľu pred svätou omšou, súkromnú si môžeme vykonať sami doma alebo v prírode, najmä tam, kde sú jednotlivé zastavenia. Kto koná pobožnosť krížovej cesty pred riadne ustanovenými zastaveniami, môže získať za obvyklých podmienok úplné odpustky. Vyžaduje sa pohyb od jedného zastavenia k druhému a rozjímanie o utrpení Pána Ježiša. Zastavení je 14. Od: *Pán Ježiš je odsúdený na smrť*, po: *Pána Ježiša pochovávajú*. **Modlitba bolestného ruženca** – každý deň v pôstnom období sa modlíme ruženec, v ktorom rozjímame nad utrpením Pána Ježiša. Panna Mária vyzýva neustále k modlitbe posvätného ruženca. Je to veľmi silná zbraň v boji proti zlu. Tajomstiev bolestného ruženca je päť. *Ježiš, ktorý sa pre nás: 1. krvou potil, 2. bol bičovaný, 3. korunovaný tŕnim, 4. niesol kríž, 5. bol ukrižovaný.* **Deviatnik k sv. Jozefovi** – počas deviatich dní, pred slávnosťou sv. Jozefa, ženícha Panny Márie sa modlíme okrem Litánii k svätému Jozefovi aj modlitbu a úvahu na každý deň inú. (1. úvaha, 2. modlitba, 3. Litánie, 4. Otčenáš, Zdravas, Sláva.) Deviatnik začína 10. marca. V kostole je pred svätou omšou. Každý deň môžeme poprosiť Pána Boha na príhovor sv. Jozefa o nejakú vec. Lístok s našim úmyslom sa dáva do košíka a predkladá sa sv. Jozefovi. **Pôst:** Piatok nejeme mäso, a tiež sa môžeme zriekať aj jedenia sladkostí, pozerania telky, internetu, používania mobilu na zábavu. Zmyslom týchto zriekaní je oslobodiť sa od závislostí a nepotrebných veci. Posilňujeme si vôľu. Zriekanie sa týchto vecí nás musí trochu aj bolieť. Môžeme tak prinášať obetu za obrátenie hriešnikov, vyslobodenie duší z očistca, za mier a pokoj vo svete, za uzdravenie chorých, atď. Keď Pán Boh vidí, ako sa obetujeme, pomáha, koná zázraky. **Skutky lásky k blížnym - almužna:** Almužna je názov pre nejakú vec, alebo peniaze, ktorých sa zriekame v prospech druhého človeka. Pomáhame mu tak,robíme dobrý skutok. Určite máme veľa vecí, ktorých sa môžeme zrieknuť a niekomu ich darovať. Urobíme mu tým radosť a máme veľmi dobrý pocit, že sme sa podelili a niekomu veľmi pomohli. Pán Boh to vidí a odmení nás. **Počas marca a apríla sa konajú aj skúšky spevu.** Pani organistka spolu s ostatnými nacvičuje piesne, ktoré sa budú spievať na Slávnosti prvého svätého prijímania. **Domáca úloha:** zopakovať, čo sme sa doteraz učili,pamätať si to a nezabudnúť; zúčastňovať sa aktívne na svätých omšiach v nedele; tiež prísť na omšu aj v stredu 19.3. na sv. Jozefa, v nedeľu alebo piatok prísť aj na pobožnosť krížovej cesty; nakresliť jedno zo zastavení krížovej cesty a priniesť do kostola; niečoho sa na nejakú chvíľu zrieknuť, v niečom sa zaprieť, nejaký dobrý skutok urobiť – to všetko napr. v súvislosti s pozeraním TV, s mobilom, sladkosťami, domácimi prácami,... V prípade, že sa ideme niečoho zrieknuť, využime získaný čas na vykonanie niečoho lepšieho, užitočnejšieho, potrebnejšieho. **Najbližšie naše spoločné stretnutie bude v nedeľu 6. apríla.**